 1  Diffinitio facta ne monachi visitatores a patre abbate missi in plenitudine potestatis, visitationes suas ultra triduum continuum protelent, ita temperatur ut contra hoc venire abbates non praesumant, nisi grandi et inevitabili necessitate compulsi, et eamdem potestatem habeant missi in plenaria potestate, tam in instituendo, etc., quam haberent patres abbates si ibi personaliter interessent.  2  Omnes abbates qui non servaverunt statutum Capituli generalis, videlicet de ieiunio conversorum et abstinentia vini, tribus diebus sint in levi culpa, uno eorum in pane et aqua, et illis tribus diebus extra stallum abbatis. Qui vero publicare omiserint, sex diebus extra stallum abbatis, et nihilominus tribus peragant levem culpam.  3  Omnibus abbatibus qui non habent plusquam octo conversos indulgetur a Capitulo generali ut in coquinis suis tam in abbatiis quam alibi faciant, si voluerint, saeculares deservire, servata in omnibus in quantum poterunt honestate.  4  Inhibetur auctoritate Capituli generalis ne de cetero abbatissae monialium seu etiam moniales nostri Ordinis accedant personaliter ad Capitulum generale ; quae contra hoc venire praesumpserint, a die egressionis domus suae usque in diem ingressus in domos suas, a vino penitus abstineant universae.  5  Inhibetur auctoritate Capituli generalis ne de cetero conversi nostri infra portas abbatiarum nostri Ordinis equitare praesumant ; qui hoc transgressus fuerit in capitulo verberetur, excepto Cistercio tempore Capituli generalis.  6  Sententia anno praeterito lata de ieiunio conversorum et de abstinentia vini, ita temperatur ut a prima dominica Adventus Domini usque ad Pascha a modo plenarie observetur.  7  Moniales Ordini nostro incorporatae nulli confiteantur nisi soli patri abbati, vel cui commiserit vices suas ; pater autem abbas visitator ita provideat, quod talibus committat de quibus defectum non patiantur et unde non debeat scandalum provenire.  8  Petitio abbatis Sancti Remigii Remensis exauditur in hunc modum, quod cum obitus eius nuntiatus fuerit Capitulo generali in unaquaque abbatia Ordinis nostri una missa pro defunctis celebrabitur, et omnibus bonis quae de cetero in Ordine nostro fient, associatur.  9  Petitio abbatis Claraevallis de clericis habendis Parisius in cappis et tunicis albis pro se et pro omnibus abbatibus aliis qui ibi eodem modo clericos habere voluerint, exauditur ; abbati autem Claraevallis ut ibi monachum et duos conversos habeat, qui clericis necessaria provideant, indulgetur.  10  Petitio Idelcensis, Tornacensis et Vinctoniensis episcoporum de duobus conversis et uno monacho secum habendis ad cohabitationem, exauditur.  11  Bonae memoriae Dunelmensi episcopo, quondam Saleberiensi decano, conceditur una missa pro defunctis a singulis sacerdotibus per Ordinem universum.  12  Pro domino rege Franciae et regina uxore sua, et matre sua regina et fratribus suis a singulis sacerdotibus una missa de sancta Maria per Ordinem universum.  13  Pro bonae memoriae domino Iohanne quondam rege Ierosolimitano et uxore eius quibus fuerat concessum plenarium servitium a Capitulo generali per universum Ordinem, persolvatur.  14  Petitio domini Papae et domini Stephani cardinalis et aliorum cardinalium de ecclesia Sanctae Mariae de Palazaro cum bonis suis unienda Ordini et abbatiae Sancti Anastasii incorporando, secundum tenorem in litteris domini Papae generali Capitulo super hoc destinatis contentum, exauditur, ita tamen quod ibi regulariter vivant monachi in silentio et aliis observantiis secundum mores Ordinis Cisterciensis.  15  Petitio domini Papae pro quondam monasterio nostro incorporando Ordini quod aedificavit comitissa Cypri, et quod sit monasterium monialium, exauditur, et sit filia Cistercii specialis ; et inspectio loci illius abbati de Iubino et si viderit ei expedire associet Ordini, non expectata ulterius licentia Capituli generalis ad informandam ibi religionem de diversis abbatiis liceat ei sicut comitissa petiit accipere moniales, et quid inde, etc.  16  Petitio domini Papae de abbatia monialium quae vocatur Amor Dei in dioecesi Suessionensi Ordini nostro incorporanda exauditur, et, sicut in litteris domini Papae continetur, sit filia Claraevallis.  17  Petitio domini Renerii de quodam monasterio abbatiae Casaenovae incorporando, eo modo quo petiit, exauditur.  18  Conceditur abbati de Firmitate auctoritate Capituli generalis ut pro discordia quae vertitur inter dominum patriarcham Antiochensem et abbatiam filiam suam de Iubino, eat vel mittat ad curiam domini Papae et plenariam habeat potestatem componendi et pacificandi de ea secundum quod sibi melius viderit expedire, ita tamen quod si casu aliquo dictam abbatiam ab Ordine separari numquam ad Ordinem redeat sine licentia et voluntate abbatis Firmitatis, et super hoc fiant litterae, si necesse fuerit, auctoritate Capituli generalis.  19  Petitio domini episcopi Pampilonensis de introducendo conventum monachorum nostri Ordinis in monasterio quod fuit monachorum nigrorum, per abbates de Oliva et de Hyrantio exauditur, et quid inde, etc.  20  Petitio abbatis Pontigniaci de faciendo anniversario bonae memoriae domini Stephani quondam archiepiscopi Cantuariensis in Pontiniaco, exauditur a Capitulo generali.  21  Petitio abbatum Daciae, Suasciae, Norgeviae, de faciendo festo sancti Olani cum duodecim lectionibus in suis abbatiis tantum, exauditur.  22  Petitio abbatis Portae Coeli in Suevia de transferenda abbatia monialium ad locum commodiorem, exauditur.  23  Petitio abbatis de Pratea de facienda commemoratione sanctae Faustae in solemnitate ipsius in sua solum ecclesia, exauditur.  24  Petitio abbatis Fossaenovae pro monacho Marmorsorrii exauditur.  25  Petitio abbatis Bellimontis de construenda abbatia in loco qui vocatur Pyrgae exauditur, et sit filia Bellimontis, et committitur abbati de Iubino qui ad locum personaliter accedens, pensatis omnibus quae secundum formam Ordinis sunt pensanda, conventum ibi mitti faciat, non expectata ulterius licentia Capituli generalis, et quid inde, etc.  26  Supplicatio domini Odonis qui rogavit pro domino Girardo milite iam defuncto, et supplicatio facta pro Petro domicello filio Odonis domini de Corbieres, et pro Erardo quondam domino de Chacenay, nec non et supplicationes quorumdam aliorum qui rogaverunt plures mortuos orationibus nostri Ordinis associari, exauditae sunt in hunc modum : conceditur eis participatio omnium bonorum quae in Ordine nostro de cetero fiant et associantur tribus missis, quae pro defunctis iniunguntur, et omnibus aliis quae praecipiuntur in Capitulo generali per Ordinem universum.  27  Petitio serenissimae dominae Blanchae reginae Franciae de monialibus in diversis abbatiis accipiendis ad informandam abbatiam monialium quam de novo facit aedificari, exauditur.  28  Petitio Bureti domicellae de construenda abbatia monialium in fundo suo qui vocatur Marcelleyum exauditur, et mittatur conventus de Insula Antissiodorensis, et sit filia Rigniaci.  29  Petitio viri nobilis de Anteric de incorporanda abbatia monialium de Roseto Ordini nostro, exauditur in hunc modum quod inspectio illius loci committitur de Aurea valle et de Kayerio abbatibus qui, pensatis omnibus quae secundum formam Ordinis sunt pensanda, incorporent eam Ordini, si viderint expedire, et sit filia Claraevallis, et quid inde, etc.  30  Petitio abbatis de Lucela de mutatione loci monialium Orti Dei et quod ibi sorores duodecim relinquantur, exauditur ita quod de Wetinguch et de Aurora abbates ad locum personaliter accedentes, hanc petitionem confirment auctoritate Capituli generalis, si viderint expedire, et quid inde, etc.  31  Petitio dominae Mariae quondam Imperatricis de facienda quadam abbatia iuxta Helmont, exauditur ; dantur inspectores abbas Villariensis et abbas de Loco Sancti Bernardi qui ad locum personaliter accedentes, pensatis omnibus quae secundum formam Ordinis sunt pensanda, eam associent Ordini, si viderint expedire auctoritate Capituli generalis, et sit filia Cistercii.  32  Cum secundum Ordinis instituta nullus conversus, monachus fieri debeat a die petitionis ipsius factae in capitulo monachorum, auctoritate Capituli generalis praecipitur ut frater Lambertus quondam de Karoliloco conversus et in monachum nuper receptus, deposito habitu monachi infra XV dies emittatur et si postea digne poenituerit potest recipi in conversum.  33  Abbas Sancti Anastasii qui non renuntiavit Capitulo generali de monachis moraturis in ecclesia Sanctae Mariae de Riethe ad preces domini Gaufridi cardinalis, poenam peragat super hoc a generali Capitulo constitutam.  34  Abbas de Rocca amatoris qui non renuntiavit utrum fecerit sibi penitentiam a Capitulo generali inflictam, poenam sustineat super hoc in Usibus constitutam ; abbas de Matina hoc ei denuntiet.  35  Abbas de Floridocampo qui hoc anno non venit ad Capitulum generale nec se excusavit, poenam peragat super hoc in Usibus constitutam ; abbas de Sancto Bernardo hoc ei denuntiet.  36  Abbas de Ferraria qui iam duobus annis ad Capitulum generale nec venit nec se excusavit, poenam faciat de talibus super hoc in Usibus constitutam ; abbas de Scala Dei hoc ei denuntiet.  37  Abbas de Cruce qui non venit hoc anno ad Capitulum generale et venire deberet, poenam peragat de talibus super hoc in Usibus constitutam ; abbas de Villegrande hoc ei denuntiet.  38  Abbas de Gondonio, qui hoc anno non venit ad Capitulum generale, poenitentiam faciat super hoc in Usibus constitutam ; abbas de Paregniaco hoc ei denuntiet.  39  Petitio cantoris Quinensis qui vult fundare quoddam monasterium Ordinis exauditur in hunc modum : quod illius loci inspectio de Colbas et de Hylda abbatibus committitur, qui ad locum personaliter accedentes, quod invenerint, sequenti anno renuntient, etc.  40  Abbati de Caduino iniungitur ut in locum Sancti Marcelli infra sequens Capitulum abbatem et conventum ponat, alioquin in grangiam redigatur, et quid inde, etc.  41  Abbati de Melona conceditur ut usque ad quinquennium in capella pro qua veniam petiit per aliquos monachorum suorum faciat deserviri.  42  Monachi vel conversi de Insula Barri eiecti per nuntios Capituli generalis nullatenus revocentur, nisi de mandato speciali Capituli generalis et quemadmodum nuntii Capituli statuerunt.  43  Paternitas abbatiae de Thesauro Beatae Mariae abbati de Valle Sernai conceditur et iniungitur a Capitulo generali.  44  Conceditur abbati de Mathyna ut possit habitare in domo Sambucinae per totam aestatem.  45  Abbati Bonifontis et abbati de Scarpio iniungitur ut iterum in negotio de Lavaxio procedant secundum quod eis fuerat iniunctum anno praeterito a Capitulo generali, et quid inde, etc.  46  Omnibus abbatibus habentibus redditus in Ledone iniungitur ut omnes simul duos constituant procuratores, abbatem scilicet de Balerna et abbatem de Miratorio, ita quod nullus eorum sine altero possit componere, et quod illi duo expenderint in expeditionem dictorum negotiorum de communi, secundum quod unusquisque habet ibi plus vel minus, persolvatur ; litterae autem, si necessariae fuerint expedientibus hoc negotium, fiant eis auctoritate Capituli generalis ; dominus autem Cistercii huic necessitati se non submittat.  47  Quoniam de Colle Victoriae et de Buellio, de Sameria et de Kyrie eleison abbates ad Capitulum generale non venerunt, nec se legitime excusaverunt poenam peragant in Usibus constitutam ; abbas de Flumine Dei hoc eis denuntiet.  48  Auctoritate Capituli generalis, de Reth et de Sancto Leonardo abbatibus iniungitur ut per dioecesanum procurent quod dominus Mansiaci reddat quinquaginta solidos annui redditus generali Capitulo, sicut antea fieri consuevit.  49  Benefactoribus eorum qui conversi sunt a iudaismo, ad petitionem Prioris provincialis in Francia, conceditur participatio omnium bonorum quae fiunt, et de cetero in Ordine nostro fient ; et fiant inde litterae.  50  Inspectio abbatiae de Lesines quam petit associari Ordini nostro vir venerabilis episcopus Lingonensis, de Fonteneto et de Rigniaco abbatibus committitur, qui ad locum personaliter accedentes, pensatis omnibus quae secundum formam Ordinis sunt pensanda, quid invenerint anno sequenti renuntient Capitulo generali.  51  Inspectio abbatiae monachorum nigrorum iuxta Mediolanum quam petit incorporari Ordini nostro abbas de Caravalle, committitur de Colomba et Ripalta abbatibus qui ad locum personaliter accedentes, pensatis omnibus quae secundum formam Ordinis sunt pensanda, associent Ordini si viderint expedire, non expectata ulterius licentia generalis Capituli, et quid inde, etc.  52  Inspectio loci in quo dominus Matheus de Koe petit aedificare monasterium monialium, de Balanciis et de Carocampo abbatibus committitur qui ad locum personaliter accedentes pensatis omnibus quae in libro retractationum de monialibus continentur, mittant illuc conventum non expectato ulterius Capituli generalis mandato, si viderint expedire, et sit filia Cistercii si potest fieri sine praeiudicio abbatiae Ursicampi, et quid inde, etc.  53  Inspectio duorum monasteriorum scilicet Vallis gratiae et Vallis Sanctae Crucis quae petit episcopus Herbipolensis incorporari Ordini nostro, de Bildeusa et de Brunebal abbatibus committitur qui ad locum personaliter accedentes, consideratis omnibus quae secundum formam Ordinis consideranda sunt, associent ea Ordini si viderint expedire et sint patres illorum monasteriorum, et quid inde, etc.  54  *Translatio* abbatiae de Spys ad locum qui vocatur de Luchanche committitur abbati Morimundi ut auctoritate Capituli generalis ibi faciat quod viderit faciendum in plenaria potestate, et quid inde, etc.  55  Correctio et reformatio de Scedelis de qua clamosa insinuatio ad aures Capituli generalis devenit, committitur de Sichemen et de Walquarede, qui ad domum illam personaliter accedentes auctoritate Capituli generalis in plenaria potestate corrigant et reforment quae corrigenda et reformanda invenerint, tam in capite quam in membris, et quid inde, etc.  56  Inspectio abbatiae de Pernello committitur de Tyleto et de Stapharda abbatibus a Capitulo generali qui, pensatis omnibus quae secundum formam Ordinis sunt pensanda, associent eam Ordini si viderint expedire, et sit filia Ripaealtae, et quid inde, etc.  57  Correctio et reformatio abbatiae Cobas de qua clamosa insinuatio venit ad Capitulum generale abbati de Herynado committitur, qui assumpto secum aliquo abbate Ordinis nostri ad locum personaliter accedat et tam in capite quam in membris, quae correctione digna repererit, corrigat et reformet in plenaria Ordinis potestate, et quid inde, etc.  58  Inspectio monasterii monialium Sanctae Mariae de Valle Donsoll quam dominus Papa nostro Ordini petit incorporari, de Sanctis Crucibus et de Populeto abbatibus committitur ut ad locum personaliter accedentes, pensent omnia quae secundum formam Ordinis sunt pensanda et quid inde, etc.  59  Inspectio abbatiae monialium de Lingi quam dominus Leodiensis nostro Ordini petit incorporari, de Valle Sancti Lamberti et de Grandi prato abbatibus committitur qui, pensatis omnibus quae secundum formam Ordinis sunt pensanda, associent eam Ordini si viderint expedire, non expectata ulterius licentia Capituli generalis, et quid inde, etc. Et sit filia de Alna.  60  Inspectio abbatiae monialium quae vocatur Sifristorf quam nostro Ordini regina Boemiae petit associari, de Sichem et de Oceth abbatibus committitur a Capitulo generali, ut ad locum personaliter accedentes pensent omnia quae secundum formam Ordinis sunt pensanda et associent eam Ordini si viderint expedire, et sit filia abbatiae Cellensis, et quid inde, etc.  61  Correctio et reformatio abbatiae de Ferraria in Hispania, de qua clamosa insinuatio venit ad Capitulum generale, abbati de Scala Dei committitur ut assumpto secum aliquo abbate Ordinis nostri ad locum personaliter accedat, et quaecumque ibi repererit corrigenda, tam in capite quam in membris diligenter corrigat in plenaria potestate, et quid inde, etc.  62  Inspectio loci qui vocatur Cella Sancti Bernardi, in quo petit abbatiam nostri Ordinis fundari abbas de Oceth, et conventum transmitti, non expectata licentia Capituli generalis, de Gradis et de Sedelis abbatibus committitur ut ad locum personaliter accedentes pensent omnia quae secundum formam Ordinis sunt pensanda, et statuant fieri quod decreverint faciendum auctoritate Capituli generalis in plenaria Ordinis potestate, et quid inde, etc.  63  Inspectio abbatiae monialium quae vocatur Vallis Sancti Trudonis quam nostro Ordini comes de Loz petit associari, de Valle Sancti Lamberti et de Villari abbatibus committitur ut ad locum personaliter accedentes, pensent omnia quae secundum formam Ordinis sunt pensanda, ipsam associent Ordini si viderint expedire, et sit filia Cistercii, et quid inde, etc.  64  Inspectio abbatiae monialium quae vocatur Aula Beatae Virginis quam nostro Ordini associari petit vir venerabilis Dei gratia episcopus Leodiensis, de Valle Dei et de Alna abbatibus committitur a Capitulo generali ut ad locum personaliter accedentes, pensent omnia quae secundum formam Ordinis sunt pensanda, et dictam abbatiam associent Ordini nostro, si viderint expedire, et sit filia Claraevallis, et quid inde, etc.  65  Inspectio abbatiae quae vocatur Mons Sanctae Mariae quam nostro Ordini vir nobilis dux Lotharingiae petit associari, de Balanciis et de Camberone abbatibus committitur a Capitulo generali ut ad locum personaliter accedentes, pensent omnia quae secundum formam Ordinis sunt pensanda, associent eam si viderint expedire, et quid inde, etc.  66  Conversi Grandisylvae qui sceleratas manus violentas mittentibus in dictae domus abbatem et socios eius abbates concitaverunt auxilium suum verbo vel opere imponendo eisdem, et hii etiam qui interfuerunt fractioni cellarii, tamquam conspiratores ad domos alias emittantur et poenam sine aliqua diminutione in Usibus conspiratoribus indictam patiantur ; omnia alia dictum negotium tangentia domino Aginensi, de Scala Dei, de Bonofonte et de Prigniaco abbatibus committitur auctoritate Capituli generalis in plenaria potestate, ut ad locum personaliter accedentes, inquirant quae fuerint inquirenda, ordinent, statuant et reforment quae viderint ordinanda, statuenda et reformanda, nihil de contingentibus omittentes. Insuper, et si viri venerabiles dominus Legatus Albigensis, dominus episcopus Tolosanus, nec non et vir nobilis comes Tolosae, cum humiliate et modestia qua decet requisiti, de conversis malefactoribus ac rebellibus congruum remedium adhibere voluerint ut decet et prout exegerit negotium supra dictum, dispergendi conventum dictae domus si viderint expedire liberam habeant facultatem et circa principales actores possint manus aggravare pro ut videri, et haec usque ad Nativitatem Domini compleantur.  67  Querela domini abbatis Cistercii contra abbatem de Macennaria quae ad praesens plene non potuit definiri, Ursicampi, Quinciaci et Longipontis abbatibus committitur, qui ad dominum Gauch[erum] quondam abbatem Cistercii personaliter accedentes una cum dicto abbate de Macennaria, inquirant diligenter nihil de contingentibus omittentes, utrum licentialiter dictum abbatem quondam monachum Cistercii quod reciperet abbatiam, si ad eam regulariter vocaretur et quod frater Stephanus socius eius iniungeret ei de recipiendo, et audita ipsius responsione deliberatione praehabita diligenti circa dictum abbatem de Macennaria, infirmando vel confirmando faciant auctoritate Capituli generalis in plenaria potestate, quod secundum formam Ordinis viderint faciendum ibidem, et quod inde, etc., nisi ex probabili causa negotium suspendi oporteat.  68  Querela abbatis de Valle Sancti Lamberti et de Rameya iterum committitur de Alna, de Villari et de Valle Dei abbatibus, pace vel iudicio terminanda, et quid inde, etc.  69  Querimonia de conversis et servientibus quam Theutonici ad Capitulum generale detulerunt de iniuria in domo de Theoloco servientibus suis facta abbati Clarifontis committitur, qui ad locum personaliter accedens auctoritate Capituli generalis corrigat quod invenerit corrigendum, et quid inde, etc.  70  Querela abbatis Trium Fontium et dominae de Damperre, de Aureavalle et de Bellencuria abbatibus committitur, pace vel iudicio terminanda, et quid inde, etc.  71  Querela quae vertitur inter praepositum de Nivella et inter abbatissam et conventum de Anneria, committitur Fosniacensi, Camberonensi et de Villari abbatibus, qui pro posse pacem inter eos reforment, et quid inde, etc.  72  Querela abbatis de Stallana iuxta Scestriam contra abbatem Miraevallis committitur de Rupe, de Sallaya et de Kriquetal abbatibus pace vel iudicio terminanda, et quid inde, etc. Abbas de Cumba hoc eis denuntiet.  73  Querela abbatis de Reth contra abbatem de Castellariis, de Trizaeyo et de Sancto Leonardo abbatibus committitur pace vel iudicio terminanda, et quid inde, etc.  74  Querela abbatis de Valle Dei contra abbatem de Gerondone, de Resvebi, de Krikestec et de Santere abbatibus committitur pace vel iudicio terminanda, et quid inde, etc.  75  Querela abbatis de Petra fertili contra abbatem de Colle Victoriae, committitur de Mellifonte, de Valle salutis et de Geriponte abbatibus, pace vel iudicio terminanda et quid inde, etc.  76  Querela quae vertitur inter abbatem Cellensem ex una parte et comitem Senensem ex altera, de Herehuse et de Hesterbac et de Famelisborne abbatibus committitur a Capitulo generali pace vel iudicio terminanda, salvis iuribus utriusque partis, et quid inde, etc.  77  Querela abbatis et conventus de Crista contra abbatissam et conventum monialium de Benedicta valle iuxta Rinellum, de Longovado et de Clarofonte abbatibus committitur a Capitulo generali in plenaria potestate, ut ad locum personaliter accedentes, audiant et inquirant quae fuerint audienda et inquirenda, et pace vel iudicio terminent causam secundum quod viderint expedire, et quid inde, etc. 